Plafonarea prețurilor la alimente. PSD cere o prelungire până pe 31 decembrie 2024
Plafonarea prețurilor la alimente. PSD propune prelungirea limitării adaosurilor aplicate la prețurile alimentelor esențiale până la data de 31 decembrie 2024. Marcel Ciolacu susține că, în opinia sa, aceasta este o inițiativă complet legitimă și necesară.
Declarația premierului vine după ce, în Parlament, Partidul Social Democrat a prezentat o propunere legislativă care extinde limitarea adaosurilor la prețurile alimentelor esențiale până la data de 31 decembrie 2024. Marcel Ciolacu a oferit mai multe informații despre această inițiativă.
"Susțin amendamentul depus astăzi în Parlament de PSD, amendament care prelungește plafonarea adaosurilor la prețurile alimentelor de bază până la 31 decembrie 2024!
Este o măsură absolut justificată până când inflația va ajunge sub 5% la finele anului, conform datelor BNR.
Zilele viitoare venim și cu un mecanism îmbunătățit de plafonare a prețurilor la energie și gaze, care să ofere un ajutor suplimentar atât populației, cât și economiei până în 2026", a transmis premierul Marcel Ciolacu, pe Facebook.
În plus, șeful guvernului a subliniat că PSD este unicul partid care propune soluții eficiente pentru menținerea stabilității prețurilor.
Florin Barbu a anticipat această măsură în ianuarie 2024
În luna ianuarie, Ministrul Agriculturii și Dezvoltării Rurale, Florin Barbu, și-a manifestat intenția de a menține plafonarea prețurilor la alimentele de bază, subliniind importanța ordonanței în acest sens. Potrivit lui, alimentele esențiale sunt consumate de aproximativ jumătate din populația României și sunt indispensabile pentru toate familiile cu venituri modeste sau medii.
"Îmi doresc continuarea plafonării alimentelor de bază, pentru că ordonanţa are un rol foarte important. Sunt alimente de bază care sunt consumate de 50% din români şi aceste alimente de bază sunt necesare pentru toate familiile cu venituri mici şi medii.
Voi avea o întâlnire cu reprezentanţii retailerilor din România, pe tema prelungirii măsurii de plafonare a adaosului comercial pentru alimentele de bază cu încă trei luni şi va avea o întâlnire şi cu procesatorii. Voi avea discuţii inclusiv cu premierul Marcel Ciolacu pe acest subiect şi vă vom informa decizia pe care o vom lua în Guvern, dacă vom prelungi această ordonanţă.
Din punctul meu de vedere, îmi doresc ca această ordonanţă să fie prelungită pentru că s-a dovedit una foarte bună şi şi-a produs efectele în piaţă. Am discutat, vom lua în calcul toate produsele care în perioada sărbătorilor pascale vor fi consumate de români", a spus Florin Barbu.